Grab the Moment

«Grab the Moment» (norsk: grip øyeblikket) er en norsk elektropopsang som vant Melodi Grand Prix 2017. Sangen framføres av Joakim With Steen, under artistnavnet JOWST, mens Aleksander Walmann er sangens ukrediterte vokalist. Steen har også komponert sangen, mens Jonas McDonnell har skrevet teksten. «Grab the Moment» fikk flest stemmer i den norske konkurransen og ble dermed Norges bidrag i Eurovision Song Contest 2017 i Kyiv i mai. Der endte sangen på en tiendeplass. Låten nådde en sjetteplass på VG-lista, den høyeste plasseringen til en Melodi Grand Prix-vinner siden «I Feed You My Love» fra 2013.


== Bakgrunn ==
Sangen er ikke skrevet for Melodi Grand Prix. Den hadde opprinnelig arbeidstittelen «Making a Hit», og tekstforfatter Jonas McDonnell hadde skrevet en rap til sangen. Underveis i arbeidet med sangen inviterte komponist Joakim With Steen musikkinteresserte venner og bekjente til en lukket Facebook-gruppe, JOWST – making a hit. I gruppa ba han vennene om råd og innspill til å gjøre sangen bedre, og han endret på låten etter hvert som tilbakemeldingene kom inn. Til sammen fikk han inn rundt 100 innspill, fordelt på 22 forskjellige låtskisser og utkast.
Til slutt endte Steen opp med «Grab the Moment», og han sendte den inn til flere plateselskaper uten å få svar. Nærmest for moro sendte han også låten til NRK, som i januar 2017 plukket den ut til å delta i Melodi Grand Prix 2017. Først vurderte Steen å takke nei til deltakelsen, men ombestemte seg.Deretter begynte jakten på en vokalist, og to ulike vokalister prøvesang på låten. En av dem var Aleksander Walmann, som hadde kommet til finalen i TV 2s The Voice i 2012. Steen valgte Walmann fordi de to hadde best kjemi.


== Melodi Grand Prix ==
Sangen var en av 1035 som ble sendt inn til NRKs konkurranse til Melodi Grand Prix 2017, og den var blant de ti som ble plukket ut til å delta i finalen i Oslo Spektrum lørdag 11. mars.Sangen var det fjerde bidraget på scenen, og Aleksander Walmann var vokalist, mens Joakim With Steen sto på scenen som DJ, iført en lysmaske. Steen deltok under artistnavnet sitt, JOWST, som er et akronym av forbokstavene i navnene hans. I første runde fikk «Grab the Moment» flest toppoeng fra de internasjonale juryene, og den var en av fire sanger som avanserte til gullfinalen. Til slutt ble «Grab the Moment» kåret til vinner etter å ha fått flest SMS-stemmer fra norske seere i gullfinalen. Sangen fikk 46 064 SMS-stemmer, rundt 6 000 mer enn andreplassen Ammunition.«Grab the Moment» ble dermed Norges representant til Eurovision Song Contest i Kyiv.


== Eurovision Song Contest ==

Norge deltok i den andre semifinalen i Kyiv torsdag 11. mai 2017, hvor «Grab the Moment» var det tolvte bidraget ut på scenen av atten deltakere.  I semifinalen kom det norske bidraget på femteplass med 189 poeng og var dermed blant de ti semifinalistene som kvalifiserte seg til finalen. Norge mottok i semifinalen 52 poeng fra TV-seerne og 137 fra fagjuryene, inkludert tre tolvere fra den danske, litauiske og tyske juryen.I finalen lørdag 13. mai var sangen det 17. bidraget ut på scenen av 26 deltakere. I avstemningen endte Norge opp på en tiendeplass med totalt 158 poeng. Av disse kom 29 fra TV-seerne og 129 fra fagjuryene. «Grab the Moment» fikk én tolvpoenger, fra den tyske juryen.


== Om sangen ==
Sangen fikk positiv kritikk fra norske anmeldere etter seieren, og den ble omtalt som «tidsriktig». VGs anmelder Stein Østbø mente «Grab the Moment» har «et helvetes klebrig feelgood-refreng» og la samtidig til: «Nei, jeg tror ikke vi vinner i Kiev med denne. Men det blir en god plassering». Aftenposten mente sangen var den beste i konkurransen og hadde «moderne rytmer, fett refreng, god vokal». Dagbladet var enig og mente Norge ville komme langt i Eurovision Song Contest i Kyiv: «Den er catchy, moderne og har tydeligvis en europeisk appell», skrev anmelder Anders Grønneberg etter seieren.Dagen etter seieren gikk også «Grab the Moment» til topps på den norske iTunes-salgslista, og den tok seg inn på VG-lista uka etter finalen. Etter den internasjonale finalen gjorde låten comeback på lista og nådde en sjetteplass på VG-lista uka etter Eurovision Song Contest.Steen selv beskriver «Grab the Moment» som en EDM-låt, men med elementer fra pop og hiphop. Teksten er skrevet av Jonas McDonnell og handler om å utfordre sosial angst og å våge å trå utenfor komfortsonen.


== Listeplasseringer ==


== Referanser ==